Só sê Riana Nel, die geliefde Afrikaanse sangeres en liedjieskrywer, oor haar splinternuwe album, Sterker, wat ná sy onlangse uitreiking reeds bewys dat dit een van die topverkopers vir 2019 sal wees.
“My seuntjie is nou drie jaar oud en in ŉ kleuterskool. Ons het ŉ WhatsApp-groep vir al die mammas in sy klas en op ŉ dag het ek ŉ boodskap gekry dat een van die seuntjies in sy klas verdrink het. Ek het verskriklik gehuil en vir die seuntjie se ma gevra hoe ek haar kon bystaan – ek sou tee maak of sing, enigiets wat sy nodig het,” vertel Nel.
Die seuntjie se ma het laat weet dit sal baie vir hulle beteken as Nel op die begrafnis kon sing. Nel onthou hoe sy met haar aankoms by die begrafnis, wat in ŉ skuur op ŉ kleinhoewe plaasgevind het, die Here se teenwoordigheid aangevoel het.
“Toe ek moet sing, het die Heilige Gees vir my gesê ek moet voor die seuntjie se ouers kniel, ek moenie staan nie, en dat ek moet sing uit die seuntjie se perspektief – hoe hy op reënboë dans en op Jesus se skoot sit en dat sy ouers moet vasklou aan hulle geloof sodat hulle ook eendag saam met hom in die hemel kan wees.”
“Soveel mense kry perspektief oor die ewigheid deur die liedjie. Ek en die seuntjie se ma het onlangs gesels oor hoe wonderlik dit is dat ŉ liedjie, wat ek in daardie oomblik op die begrafnis opgemaak het en later verder geskryf het, dié tipe impak op die publiek het. Haar seuntjie se lewe was nie vir niks nie,” sê Nel.
Die agter-die-skerms-video vir die maak van die musiekvideo vir “Hou die hemel oop” is verlede week uitgereik en dié video het reeds sowat 58 000 trefslae op YouTube. Die musiekvideo sal later vandeesmaand beskikbaar wees.
Sy is ook vol lof vir Burger, wat van dag een af ŉ groot gunsteling was om te wen. “Sy is nog baie jonk en moet nou baie vinnig die grootmenswêreld betree. Ek bid dat die Here sy hand oor haar sal hou en haar sal lei,” sê Nel.
Ek het trane in my oë net van die berig lees. Ai my hart bloei vir mammas wat klein kindertjies so vroeg aan die dood moet afstaan. Dankie Riana dat jy daar was vir die mamma. Dankie vir jou liefde en omgee. Dankie dat jy net jy is.